פחות משלושה שבועות לאחר הפרידה ממקס פון סידוב, העורב בעל שלוש העיניים, הקאסט של "משחקי הכס" נפרד מעוד אחד מחבריו. הפעם מדובר בכלב אודין, שגילם את גור זאב-הבלהות סאמר שבראן סטארק מקבל בפרק הראשון בסדרה.
על פי ההודעה שיצאה לאחר מותו, הכלב אודין מת בגיל 10 לאחר שאובחן כחולה בסרטן חלל הפה בחודש נובמבר האחרון. "המשפחה שלנו מודיעה בשברון לב על לכתו של אודין מוקדם יותר הבוקר", כתב ביום חמישי האחרון וויליאם מולהאל, בעליו של הכלב. מולהאל, שגר בצפון אירלנד, העביר בשנים האחרונות סיורים בין אתרי צילומים מהסדרה, אליהם הצטרפו אודין ואחיו, תור. הכלב תור השתתף גם הוא בסדרה, וגילם את גור זאב-הבלהות שמקבל אחיו הבכור של בראן, רוב סטארק.
במהלך רוב "משחקי הכס", הכלבים מסוג זאב-בלהות נוצרו באנימציה ממוחשבת, כך שלא נעשה שימוש בכלבים אמיתיים. עם זאת, כאמור, גורי הכלבים אותם מקבלים ילדי משפחת סטארק בפרק הפתיחה של הסדרה אכן היו כלבים אמיתיים. זן זאבי-הבלהות הוא זן אמיתי של כלבים, אך הוא נכחד לפני מאות שנים. הגזע ממנו מגיעים אודין ואחיו נחשב לקרוב משפחה של אותו זן, ומולהאל מסביר שהסיורים אותם הוא מעביר נועדו, בין היתר, בכדי להשיב את אותם לגדולתם.
"כולנו יכולים להתנחם בידיעה שהוא יונצח לעד בתכנית 'משחקי הכס' בתור סאמר, גור זאבי-הבלהות של בראן סטארק", כתב מולהאל בהודעה שפירסם. לפי מולהאל, רשת HBO והפקת הסדרה לא נטשו את אודין לאחר צילומי הפרק הראשון, ואף סייעו למשפחה באיסוף תרומות במטרה לממן לכלב טיפול מיוחד בדבלין.